Papersnake/gushiwen huggingface dataset:
春园
王勃（唐代）

山泉两处晚，花柳一园春。
还持千日醉，共作百年人。
新淦陆伯仁过我钱塘逆旅中漫出诗篇辄蒙赏音
曾丰（宋代）

自从删变雅，谁复许离骚。
顾我知音少，逢君着眼高。
江山成疾锢，笑语破愁牢。
勿浪相镌切，姑从痒处搔。
秣陵秋日留别王茨庵
纪炅（清代）

江南秋正好，江北人初别。芦花满面飞，孤棹波中咽。

揾泪指归云，夕流帆影灭。鱼鸟见留连，西风吹断绝。

苏李当此时，那能心不结。
雪梅香 梦半塘老人
郑文焯（清代）

影悽寂，虚梁落月暗惊逢。怅孤鸿天外，哀弦响绝秋空。

遗世高情谢猿鹤，过江馀泪送蛟龙。叙愁阔，少别千年，犹是悤悤。

幽踪。旷延伫，薜雨萝烟，夜啸谁同。送客衰兰，漫悲旧曲回风。

故国伤心渺天北，暮云何意恋江东。沈沈恨、一枕关山，魂绕青枫。
白云深处为陈孟端题
王绂（明代）

高隐白云深复深，阶除晴昼亦生阴。山藏暝色迷归鹤，窗捲朝岚恐润琴。

忽尔去留那有迹，飘然舒卷绝无心。道人只自閒怡悦，俗客要来难便寻。
送赞律师归嵩山
清江（唐代）

禅客归心急，山深定易安。
清贫修道苦，孝友别家难。
雪路侵溪转，花宫映岳看。
到时瞻塔暮，松月向人寒。
宿天竺再赠东山禅师与冲晦
杨蟠（宋代）

仲灵述作惭知己，冲晦篇章窃赏音。
胜侣俱恬山水乐，神交已过雪霜深。
灯前自笑平生事，雨后重论一夜心。
相检莫教诗间断，更阑同听夜猿吟。
送参政蔡思贤奉使西蜀
汪广洋（明代）

酌君白玉杯，赠君黄金鞭。君当远行迈，听我歌短篇。

维蜀控西土，相去何绵绵。铜梁倚白日，巫峡横青天。

周原开沃壤，万壑成奔川。文翁昔领校，风俗为之迁。

武侯继秉国，纲纪乃秩然。由来蜀故老，念之如在焉。

君今肃将命，礼义重所专。冠盖宛相远，照耀江之边。

澄江上新鲤，碧树当离筵。君行壮远别，慷慨薄云烟。

兹事信足美，高谊良可宣。聊因写馀兴，浩歌秋风前。
送人之金陵
童冀（明代）

六代繁华地，东南第一州。此身虽未到，清梦已先游。

月淡乌衣巷，天青白鹭洲。何时一樽酒，同看大江流。
孙季蕃故居
周弼（宋代）

笑语失诙谐，人谁不怆怀。
梦残秋雨寺，魂散夕阳街。
缺灶粘煎药，乾炉积燎柴。
风流何必葬，便拥菊花埋。
过仙踪和光岳
庄昶（明代）

潦倒烟云任不羁，乾坤随我放颠痴。每从问寺寻僧处，点出随颠傍柳诗。

拄杖每行真老仆，青山到处是相知。白头莽道无巴鼻，只有吾心孔孟师。
拟赏花钓鱼诗 其五
彭汝砺（宋代）

日暖鱼游百子池，雨馀花折万年枝。微风静觉丝缗远，暖日徐看淑景移。

九奏高张洞庭乐，七言遍赋柏梁诗。吁俞不忘几微戒，恰似唐尧虞舜时。
过姚孝子庐偶书
李商隐（唐代）

拱木临周道，荒庐积古苔。鱼因感姜出，鹤为吊陶来。

两鬓蓬常乱，双眸血不开。圣朝敦尔类，非独路人哀。
江宁邢园春宴诗
尤维雄（清代）

青溪笛步富笙歌，几辈词人载酒过。自昔江山春梦短，至今文采寓公多。

楼台到眼皆云气，耆旧关心有逝波。不审随园旧游处，林花鱼鸟近如何。
满江红（立夏前一日借坡公韵）
洪迈（宋代）

雨涩风慳，双溪閟、几曾洋溢。长长是、非霞散绮，岫云凝碧。修禊欢游今不讲，流觞故事何从觅。待它时、水到却寻盟，筹输一。燕舞倦，莺吟毕。春肯住，才明日。池塘波绿皱，小荷争出。童子舞雩浑怅望，吾人提笔谁飘逸。记去年、修竹暮天寒，无丛迹。
钟山钟
李廌（宋代）

延平双剑朝丰城，钟山之钟挟以行。延平春浪拂天地，左右两以雷火鸣。

建隆真人君八极，河伯效珍宝钟出。不似汾睢发鼎光，泛泛逆流浮万镒。

诏赐阊阖濯以宫，声掩景阳闻九重。吾闻此钟亦神物，独肯寒溪就埋没。
琼岛
徐汝栻（明代）

松关风掩白云开，春暖壶天万象回。花落莫随流水去，恐教渔父问津来。
一萼红（初春怀旧）
王沂孙（宋代）

小庭深。有苍苔老树，风物似山林。侵户清寒，捎池急雨，时听飞过啼禽。扫荒径、残梅似雪，甚过了、人日更多阴。靥酒人家，试灯天气，相次登临。

犹记旧游亭馆，正垂杨引缕，嫩草抽簪。罗带同心，泥金半臂，花畔低唱轻斟。又争信、风流一别，念前事、空惹恨沈沈。野服山筇醉赏，不似如今。
南歌子（早春）
赵长卿（宋代）

春色烘衣暖，宫梅破鼻香。尽驱和气入兰堂。又是轻云微雨、下巫阳。

酒带欢情重，醺醺气味长。晚来拂拭略梳妆。笑指一钩新月、上回廊。
君子行
曹植（两汉）

君子防未然，不处嫌疑间。
瓜田不纳履，李下不正冠。
嫂叔不亲授，长幼不比肩。
劳谦得其柄，和光甚独难。
周公下白屋，吐哺不及餐。
一沐三握发，后世称圣贤。
凤庄八咏 其一 晴原眺处
祁顺（明代）

宿雨初收日丽空，兴来移步凤岗东。四围景物登临下，百咏诗情指顾中。

老眼直穷天地远，閒心应与水云同。素翁此处真堪乐，不羡身乘破浪风。
记小圃花果二十首
刘克庄（宋代）

雨恼颦西子，晴扶睡贵妃。
老夫方入定，为尔一撩诗。
蛮子歌
刘禹锡（唐代）

蛮语钩辀音，蛮衣斑斓布。熏狸掘沙鼠，时节祠盘瓠。

忽逢乘马客，恍若惊麇顾。腰斧上高山，意行无旧路。
留别子渊
李之仪（宋代）

等閒相见即相亲，冉冉风流一段春。未论典刑思旧德，便知材业是当仁。

他年鸡黍情无限，此日词章笔有神。落尽节旄毡未压，疾风劲草定何人。
弋阳魏令赏音亭
吕本中（宋代）

高亭已寂寞，山水自清音。主人去已久，此意谁复寻。

梦回还旧观，川上有微吟。于焉继前作，因见平生心。
再经旧游偶成拙句寄呈知郡殿丞 过端州
康卫（宋代）

峡外烟云迤逦开，人家门户小楼台。青山渌水应相记，二十年前到此来。
谢丹阳李公素学士惠鹤
韩琦（宋代）

高笼携得意何勤，玉树惭无可待君。只爱羽毛欺白雪，不知魂待托青云。

孤标直好和松画，清唳偏宜带月闻。自有三山归去路，莫辞时暂处鸡群。
题伍光宇碑阴
陈献章（明代）

几年沧海一碑成，身后何须叹不平。天遣老兄生少子，千秋寒食祭公茔。
虚飘飘
曹勋（宋代）

虚飘飘，虚飘飘。
禹门三级浪，仙子百花桥，
雪霙轻作霰，檐溜冻成条。
游丝千尺纲春色，掣电一抹收远霄。
虚飘飘，此时幻聚犹坚牢。
湖上闲居（一作闲居湖上）
窦参（唐代）

避影将息阴，自然知音稀。向来深林中，偶亦有所窥。

飞鸟口衔深，引雏上高枝。高枝但各有，安知宜不宜。

止止复何云，物情何自私。
书剑
陆游（宋代）

书剑当年遍两川，归来垂钓镜湖边。
老皆有死岂独我，士固多贫宁怨天。
物外胜游携鹤去，琴中绝谱就僧传。
莫言白首诗才尽，读罢犹能意爽然。
烟雨楼
唐天麟（宋代）

百尺楼高足赏心，我来犹记旧登临。四时天色有晴雨，一片湖光无古今。

远塔连云知寺隐，小舟穿柳觉村深。凭阑多少斜阳景，分付渔歌替晚吟。
寄侄廷玉
黄钥（明代）

念尔年登二十三，青才犹未出于蓝。事当反己求无愧，学弗如人肯自甘。

继世科名宜勉励，亡家曲檗戒沈酣。明秋丹桂谁高折，不有吾儿与阿咸。
雪霁玉堂晓眺
程珌（宋代）

当年银界隔鲸江，今日分明玉作堂。
不是琼林宫树密，也应白虎接明光。
旅中
叶茵（宋代）

节序几循环，重来秋又残。
霜晴和酒熟，风冷夹衣单。
未羡千锺禄，宁求一枕安。
白发逢岁稔，忧国素心宽。
旬休日遣怀招陈德温饮
曹彦约（宋代）

拥鼻南窗对晚阴，自怜终日坐萧森。
相如未遂题桥志，工部虚劳恋阙心。
尽辨赤心遭白眼，聊将彩服照青衿。
东邻况有陈惊座，时得花前一盍簪。
西上
沈辽（宋代）

一年为客厌西东，白发生来百事慵。道路莫惊行李薄，初无盛意学终童。
自睢阳入梁有怀何雁峰宪副
陆深（明代）

云间遂作三秋别，濠上相为一宿淹。人世百年悲喜共，客程千里雨晴兼。

棠阴鹤乳思方去，玉节金符令更严。后夜梁园回首望，鼓城山月水晶帘。
黄侍郎宫祠赠行
曹勋（宋代）

无双佳誉久腾芳，暂解繁机下帝旁。
举世不能容直道，清时聊欲款江乡。
修涂按辔三秋雨，别殿陪祠一炷香。
顾我辱知门下久，语离清泪洒沧浪。
赠山僧
刘敞（宋代）

贫病不出门，趣与时俗乖。高卧谢宾客，秋叶忽满阶。

今旦为谁谢，释子远见怀。问我平安否，旷然外形骸。

貌疏意如真，语淡情反谐。旅人非一感，及尔能安排。

闻道常愧晚，智也岂有涯。他日更解榻，虚谈慰心斋。
归涂雨甚憩茅亭
郭传昌（清代）

似为林坰好，天教莫使还。风狂能撼树，云走欲移山。

茶话人三两，茅茨屋一间。村翁吾羡汝，看雨得真閒。
鹊踏枝·谁道闲情抛掷久
冯延巳（五代）

谁道闲情抛掷久？每到春来，惆怅还依旧。日日花前常病酒，敢辞镜里朱颜瘦。(抛掷 一作：抛弃；敢辞 一作：不辞)
河畔青芜堤上柳，为问新愁，何事年年有？独立小桥风满袖，平林新月人归后。
元夕雨
李揆（宋代）

山县逢元夕，东风雨溅灯。
渔篝临远浦，鬼火附寒藤。
酒市可罗雀，官僚皆曲肱。
狂歌吾老矣，犹记旧时能。
题诚道原潇湘八景 其五 平沙落雁
贝琼（元代）

群雁来衡阳，亦如万里客。日暮空俳佪，欲去饥无食。

兼葭暗汀洲，惊飙吹倦翼。上林须春归，宁为罗网得。
雨中听打铁子唱吴歌
释函可（明代）

孤寺沙四围，曲声从中起。初发雨霏微，须臾忽滂沛。

飘风绕屋梁，遏云云欲坠。鸾吹与莺啼，化作清商意。

神女朝暮愁，鲛人深下泪。半夜弹箜篌，河流终瀰瀰。

此地多野干，镇日鸣不已。愿借清绝音，一为洗烦耳。

乍听疑广陵，又疑秦淮沚。试问歌者谁，云是打铁子。

少小学阊门，随飙度辽海。无食涩歌喉，挥锤涕如雨。

再请歌一曲，未歌先掩袂。宛转更悲凉，增我流离思。
宿礼部借韵一首
孙承恩（明代）

寓榻南宫忆旧曾，仰瞻华月步虚庭。祇将校阅供王事，愧以疏庸厕列卿。

银箭声传春漏促，铜炉风细篆烟清。劳劳无补空头白，七载重过感慨生。
送晁公庆西归
吕本中（宋代）

顷从君家诸父游，谈经语道久未休。死生契阔风尘起，往事追寻三十秋。

疾病衰颓且深坐，喜见后生勤胜我。临行索我送行诗，短句长篇无不可。

少年学问要躬行，世人营营勿与争。闭户忍穷心自乐，箪食瓢饮殊不恶。

纷纷得失谁厚薄，得此失彼莫筹度。
北郭烟雨
郑鹏云（清代）

半村半郭日閒游，一抹山光眼底收。烟景模糊池畔柳，雨声点滴水边楼。

披图学画怀摩诘，欹枕閒听记陆游。绝爱名园时憩息，宜春宜夏又宜秋。
和柳子厚读书
程俱（宋代）

事贱反多暇，居卑适无虞。人间不争地，聊此谢畏途。

岂无营营子，熟视付一吁。廛中亦何有，坐听日月逾。

展卷阅千古，置书忘万殊。不妨权子母，亦复商有无。

平生仅识字，乃与忧患俱。持此游学海，层台渐积苏。

年来但遮眼，颇觉心恬愉。囊钱足自饱，肯怖驺朱儒。

起卧一榻间，兀如橛株拘。凉风北窗下，不减愚溪愚。

谁能三万卷，悬头苦劬劬。小极正当寐，睡魔不须驱。
和圣俞百花洲二首
欧阳修（宋代）

野岸溪几曲，松蹊穿翠阴。
不知芳渚远，但爱绿荷深。
题福唐津亭
陈烈（宋代）

溪山龙虎蟠，溪水鼓角喧。中宵乡梦破，六月夜衾寒。

风雨生残树，蛟螭喜怒澜。殷勤祝舟子，移棹过前滩。
广绝交论
刘峻（南北朝）

客问主人曰：“朱公叔绝交论，为是乎？为非乎？”主人曰：“客为此之问？”客曰：“夫草虫鸣则阜螽跃，雕虎啸而清风起。故絪缊相感，雾涌云蒸；嘤鸣相召，星流电激。是以王阳登则贡公喜，罕生逝而国子悲。且心同琴瑟，言郁郁于兰茞；道协胶漆，志婉娈于埙篪。圣贤以此镂金版而镌盘盂，书玉牒而刻钟鼎。若乃匠人辍成风之妙巧，伯子息流波之雅引。范张款款于下泉，尹班陶陶于永夕。骆驿纵横，烟霏雨散，巧历所不知，心计莫能测。而朱益州汩彝叙，粤谟训，捶直切，绝交游。比黔首以鹰鹯，媲人灵于豺虎。蒙有猜焉，请辨其惑。”

主人听然而笑曰：“客所谓抚弦徽音，未达燥湿变响；张罗沮泽，不睹鸿雁云飞。盖圣人握金镜，阐风烈，龙驩蠖屈，从道污隆。日月联璧，赞亹亹之弘致；云飞电薄，显棣华之微旨。若五音之变化，济九成之妙曲。此朱生得玄珠于赤水，谟神睿而为言。至夫组织仁义，琢磨道德，驩其愉乐，恤其陵夷。寄通灵台之下，遗迹江湖之上，风雨急而不辍其音，霜雪零而不渝其色，斯贤达之素交，历万古而一遇。逮叔世民讹，狙诈飙起，谿谷不能逾其险，鬼神无以究其变，竞毛羽之轻，趋锥刀之末。于是素交尽，利交兴，天下蚩蚩，鸟惊雷骇。然则利交同源，派流则异，较言其略，有五术焉：

“若其宠钧董石，权压梁窦，雕刻百工，鑪捶万物。吐漱兴云雨，呼噏下霜露。九域耸其风尘，四海叠其熏灼。靡不望影星奔，藉响川骛，鸡人始唱，鹤盖成阴，高门旦开，流水接轸。皆愿摩顶至踵，隳胆抽肠，约同要离焚妻子，誓殉荆卿湛七族。是日势交，其流一也。

“富埒陶白、赀巨程罗，山擅铜陵，家藏金穴，出平原而联骑，居里闬而鸣钟。则有穷巷之宾，绳枢之士，冀宵烛之末光，邀润屋之微泽；鱼贯凫跃，飒沓鳞萃，分雁鹜之稻粱，沾玉斝之余沥。衔恩遇，进款诚，援青松以示心，指白水而旌信。是曰贿交，其流二也。

“陆大夫宴喜西都，郭有道人伦东国，公卿贵其籍甚，搢绅羡其登仙。加以顩颐蹙頞，涕唾流沫，骋黄马之剧谈，纵碧鸡之雄辩，叙温郁则寒谷成暄，论严苦则春丛零叶，飞沈出其顾指，荣辱定其一言。于是有弱冠王孙，绮纨公子，道不挂于通人，声未遒于云阁，攀其鳞翼，丐其余论，附驵骥之旄端，轶归鸿于碣石。是曰谈交，其流三也。

“阳舒阴惨，生民大情；忧合驩离，品物恒性。故鱼以泉涸而呴沫，鸟因将死而鸣哀。同病相怜，缀河上之悲曲；恐惧置怀，昭谷风之盛典。斯则断金由于湫隘，刎颈起于苫盖。是以伍员濯溉于宰嚭，张王抚翼于陈相。是曰穷交，其流四也。

“驰骛之俗，浇薄之伦，无不操权衡，秉纤纩。衡所以揣其轻重，纩所以属其鼻息。若衡不能举，纩不能飞，虽颜冉龙翰凤雏，曾史兰薰雪白，舒向金玉渊海，卿云黼黻河汉，视若游尘，遇同土梗，莫肯费其半菽，罕有落其一毛。若衡重锱铢，纩微彯撇虽共工之蒐慝，驩兜之掩义，南荆之跋扈，东陵之巨猾，皆为匍匐逶迤，折枝舐痔，金膏翠羽将其意，脂韦便辟导其诚。故轮盖所游，必非夷惠之室；苞苴所入，实行张霍之家。谋而后动，毫芒寡忒。是曰量交，其流五也。

“凡斯五交，义同贾鬻，故桓谭譬之于阛阓，林回喻之于甘醴。夫寒暑递进，盛衰相袭，或前荣而后悴，或始富而终贫，或初存而末亡，或古约而今泰，循环翻覆，迅若波澜。此则殉利之情未尝异，变化之道不得一。由是观之，张陈所以凶终，萧朱所以隙末，断焉可知矣。而翟公方规规然勒门以箴客，何所见之晚乎？

“因此五交，是生三衅：败德殄义，禽兽相若，一衅也。难固易携，仇讼所聚，二衅也。名陷饕餮，贞介所羞，三衅也。古人知三衅之为梗，惧五交之速尤。故王丹威子以槚楚，朱穆昌言而示绝，有旨哉！有旨哉！

“近世有乐安任昉，海内髦杰，早绾银黄，夙昭民誉。遒文丽藻，方驾曹王；英跱俊迈，联横许郭。类田文之爱客，同郑庄之好贤。见一善则盱衡扼腕，遇一才则扬眉抵掌。雌黄出其唇吻，朱紫由其月旦。于是冠盖辐凑，衣裳云合，辎軿击轊，坐客恒满。蹈其阃阈，若升阙里之堂；入其隩隅，谓登龙门之阪。至于顾眄增其倍价，剪拂使其长鸣，彯组云台者摩肩，趍走丹墀者叠迹。莫不缔恩狎，结绸缪，想惠庄之清尘，庶羊左之徽烈。及瞑目东粤，归骸洛浦。穗帐犹悬，门罕渍酒之彦；坟未宿草，野绝动轮之宾。藐尔诸孤，朝不谋夕，流离大海之南，寄命嶂疠之地。自昔把臂之英，金兰之友，曾无羊舌下泣之仁，宁慕郈成分宅之德。

“呜呼！世路险巇，一至于此！太行孟门，岂云崭绝。是以耿介之士，疾其若斯，裂裳裹足，弃之长骛。独立高山之顶，欢与麋鹿同群，皦皦然绝其雰浊，诚耻之也，诚畏之也。”
满庭芳（时在临安晚秋登临）
程垓（宋代）

南月惊乌，西风破雁，又是秋满平湖。采莲人尽，寒色战菰蒲。旧平江南好景，一万里、轻觅莼鲈。谁知道，吴侬未识，蜀客已情孤。

凭高，增怅望，湘云尽处，都是平芜。问故乡何日，重见吾庐。纵有荷纫芰制，终不似、菊短篱疏。归情远，三更雨梦，依旧绕庭梧。
偈十三首
释慧空（宋代）

一沤未起，古帆未挂。
风信不来，无人举棹。
登甘露台望金焦作
胡应麟（明代）

叠岭嵯峨到碧天，携壶秋色暮云前。楼高北固三千丈，殿锁南云八百年。

雁鹜惊飞吴苑笛，鱼龙乱语蜀江船。乘风恍忆银河去，拾取金焦石二拳。
行河道中
韩琦（宋代）

鳞鳞郊隰引双旌，顿豁尘襟病眼明。微霭际空随日破，遥林环眼接天平。

捺弮禾重笼新雨，舐犊牛闲罢力耕。策马故寻堤上路，移时欣在绿阴行。
夜泊东溪有怀
唐彦谦（唐代）

水昏天色晚，崖下泊行舟。独客伤归雁，孤眠叹野鸥。

溪声牵别恨，乡梦惹离愁。酒醒推篷坐，凄凉望女牛。
游仙窟诗 赠崔十娘
张文成（唐代）

今朝忽见渠姿首，不觉殷勤著心口。令人频作许叮咛，渠家太剧难求守。

端坐剩心惊，愁来益不平。看时未必相看死，难时那许太难生。

沈吟处幽室，相思转成疾。自恨往还疏，谁肯交游密。

夜夜空知心失眼，朝朝无便投胶漆。园里花开不避人，闺中面子翻羞出。

如今寸步阻天津，伊处留心更觅新。莫言长有千金面，终归变作一抄尘。

生前有日但为乐，死后无春更著人。祗可徜徉一生意，何须负持百年身。
城下小庵
叶茵（宋代）

水缘城诘曲，水际暗桑麻。
篱落深村路，闾阎处士家。
烟篁黏半箨，风柳飏轻花。
随喜跏趺坐，香寒月影斜。
次李参政晚春湖上口占十绝 其九
洪咨夔（宋代）

燕子将雏鹿养茸，年华冉冉鬓成翁。拂开万古瞢腾眼，多少英豪老彀中。
戊辰九月同公渚君适焦山登高宿松寥阁
陈曾寿（清代）

愁心中酒付腾腾，强兴松寥更一登。高地寒潮回午梦，小楼淡日话残僧。

棋枰急劫世何短，江海一麾吾未能。还欲禅庵添故事，夜窗破壁影寒灯。
九月兵至桐江馆人死李攴麟以诗相吊故复和之二首 其二
郭钰（元代）

白发山翁最好文，昨朝杯酒死生分。可怜耆旧多新鬼，未必臣民负圣君。

鹤语谩传辽海树，龙文长想砀山云。扶危实藉英雄士，马上相期早策勋。
和王宗卿白兔诗
叶适（宋代）

鸦带初阳照广津，兔随斜月满亏轮。
瑞登韩笔名尤重，喜动欧吟事转神。
不道奇毛妒霜雪，应知雅意合松椿。
龟年鹤岁犹嫌少，献与尊堂别纪春。
上元
晏殊（宋代）

金翠光中宝焰繁，山楼高下鼓声喧。两军伎女轻如鹘，百尺竿头电线翻。
蓦山溪（和徐侍郎木犀）
杨无咎（宋代）

蟾宫仙种，几日飘鸳甃。密叶绣团栾，似翦出、佳人翠袖。叶间金粟，蔌蔌糁枝头，黄菊嫩，碧莲披，独对秋容瘦。

浓香馥郁，庭户宜熏透。十里远随风，又何必、凭阑细嗅。明犀一点，暗里为谁通，秋夜永，月华寒，无寐听残漏。
再赋 其四
洪适（宋代）

长惭无地起楼台，觅果寻花颇受猜。且向园林聊寓意，不教丝管逐人来。
嘉禾八咏·金鱼池
陆蒙老（宋代）

池上春风动白苹，池边清浅见金鳞。
新波已纵游鱼乐，调笑江头结网人。
高阳台
曹慎仪（清代）

露湿蔷薇，香萦芍药，依移艳挹春亭。蓦地飞来，罗襟粉坠星星。

东风吹断江南梦，倩何人、轻唤愁醒。更难凭、草留旧迹，裙化它生。

忆曾邻苑寻芳去，有彩衣幻影，画本题名。团扇低徊，谢庭知否重经。

应怜雨暗烟枝冷，问何如、烛夜孤萤。嘱从今、珍重花房，莫再飘零。
和吴克明广文赋梅
辛弃疾（宋代）

谁咏寒枝入国风，广文官冷更诗穷。
偶随岸柳春先觉，试比山樊韵不同。
十顷清风明月外，一杯疏影暗香中。
遥知一夜相思后，铁石心肠也恼翁。
后天易吟三十首 其十五
方回（元代）

宗庙蒸尝礼，朝廷觐见仪。无穷天下事，不过似农时。
水龙吟·次韵林圣予惜春
晁补之（宋代）

问春何苦匆匆，带风伴雨如驰骤。幽葩细萼，小园低槛，壅培未就。吹尽繁红，占春长久，不如垂柳。算春长不老，人愁春老，愁只是、人间有。
春恨十常八九，忍轻辜、芳醪经口。那知自是，桃花结子，不因春瘦。世上功名，老来风味，春归时候。纵樽前痛饮，狂歌似旧，情难依旧。
秋日
耿玮（唐代）

返照入闾巷，忧来谁共语？
古道少人行，秋风动禾黍。
赠刘善叙往湖南并引
罗伦（明代）

爱汝今日湖南游，长风万里无清秋。江山有待亦吾土，兄弟相看是故侯。

直道每增知己重，老夫端为大家忧。天台旧有延生药，转手疲癃信尔瘳。
过王兰泉侍郎三泖渔庄感旧
吴嵰（清代）

湖海论诗日，惟余最少年。大名安石动，小友步舒怜。

竹里曾悬榻，花间屡泊船。渔庄今日路，肠断落星边。
晚春过雨
袁说友（宋代）

酒恶病成恼，春深愁转加。
园林三月事，风雨一庭花。
燕幕自相语，蜂屯争趁衙。
傍栏迎霁色，溪上几人家。
第一山
阎苍舒（宋代）

极目平淮渺莽间，翠峦特地起烟鬟。
要渠天下无双手，题作东南第一山。
选冠子（送歌者入闽，用月巢韵）
刘埙（宋代）

暝霭迷红，水天笼晓，帆去野潮声急。离鸾独倚，巧燕双飞，忍向东风飘拆。尘销紫曲阑干，筝雁成声，顿成孤臆。叹舟回人远，钿花芗泽，悄无痕踪。

憔悴损，俊赏杜郎，多情荀令，欲写别愁无力。闽星南转，江月西沈，空拟梦来今夕。古驿荒村，谁怜腻粉风侵，松蝉云湿。但断魂烟浪，痴看桥西落日。
寄茅山道友三绝
周文璞（宋代）

伏事三茅过一生，痴心不望羽车迎。
旧时手种黄龙子，今解升云入太清。
重送刘伯瑞二首 其二
赵蕃（宋代）

连朝细读远斋诗，感旧伤今意可知。陶写要凭杯面绿，萧条祇益镜中丝。

人生未免乖离恨，君去足宽兄弟思。骥未作官文解印，独嗟和也废吹篪。
雨霖铃·又题罗浮晓梦图
杨葆光（清代）

离踪飘忽，算人间有，多少愁结。人生果是如梦，才留恋处，韶华都歇。

昨夜分明倚傍处，听呜咽。为旧恨、閒入罗浮，更是罗浮恨天阔。

情多待向何人说。不堪闻、转侧鸣檐铁。凄风苦雨狼籍，双袖湿、倦眸难合。

误了莺声，无限恩情，总被啼澈。好检点、锦瑟篇篇，付与残妆箧。
汉江岸二首
陈造（宋代）

一自阳侯战雨师，枣畦桑陇但空陂。
此君屹立如尊勇，依旧青青似昔时。
赦到后雨遂大作
李之仪（宋代）

昨夜闻有赦，今朝遂得雨。天泽随君恩，一洒遍寰宇。

彼玩尚逋诛，吾土久未还。皇灵实神谋，剪复笑谈间。

峥嵘若化城，扫荡如破竹。开田一百里，得土千万族。

不雨三四月，垄亩犹烧畬。祷祈略无应，居哭行叹嗟。

岂知有此待，城就师振旅。上不辍板筑，下不妨野处。

秋种盖未晚，及此壮者归。欢呼各著业，卖刀买耕犁。

山头夜叱牛，山下妇亦斸。老稚旦出耘，勤劳莫归宿。

待我土尽垦，俟尔日有馀。归来笑相向，共乐生无虞。

又闻赦书中，逋欠皆除免。更放一年租，其细及移变。

天公固爱我，吾君岂违天。乃知父子间，事事必关连。

野人语可书，使我喜不寐。谁谓彼无知，况欲迷向背。

我歌本民言，未愧中兴诗。闻者足以戒，可是辙趋时。
次韵李端叔题孔方平书斋壁 其四
释道潜（宋代）

舍南舍北尽云山，此处躬耕有底难。社饮鸡豚好邻里，一杯相属百忧宽。
翩翩紫凤雏赠方希直赴汉中教授
郑居贞（明代）

翩翻紫凤雏，羽翮备五彩。
徘徊千仞翔，余音散江海。
于焉览德辉，济济锵环珮。
天门何嵯峨，群仙久相待。
晨沐晞朝阳，夜息饮沆瀣。
如何复西飞，去去秦关外。
岐山谅匪遥，啄食良自爱。
终当巢阿阁，庶以鸣昭代。
次韵何叔信
赵蕃（宋代）

苔藓斑斑过雨廊，菱荷猎猎晚秋乡。
庐山大似要元亮，江夏安能隐戴良。
酒遇诸豪君可敌，诗逢二妙我无长。
昔何勇锐今何怯，畅叙深孤咏与觞。
过三岭苧溪
释清豁（宋代）

世人休说行路难，鸟道羊肠咫尺间。
珍重苧溪溪畔水，汝归沧海我归山。
送人游吴
释斯植（宋代）

阖门烟霭外，地阔水城高。
蜃气蒸吟鬓，霜风入緼袍。
娄程秋岸雨，一饭野船蒿。
若问当时事，人夸有二豪。
腊日晚过杨村写望
汪莘（宋代）

万里溪光一望穿，潜鱼世界白鸥天。
若为移得溪光去，落日茅斋相对眠。
金陵杂兴二百首
苏泂（宋代）

朱髯五十上南宫，下笔犹能太古风。
养就胸中治安策，老天那复滞渠侬。
浪淘沙 湖楼晚坐陈眉公山中夏夜韵
龚鼎孳（清代）

乍雨又微晴。山外山青。屏风六曲护银灯。供奉笔床香一瓣，雪曲花明。

坐对古先生。病里人情。芳磁碧乳胜金茎。小艇春莺谁度曲，添注风情。
送萧文明给事持节册封唐府得承字
程敏政（明代）

藩封遵旧制，天语重亲承。玉节龙垂綍，朱函凤结縢。

使镳联绂弁，行李却金缯。翰墨心偏健，舟车力更胜。

王孙加礼貌，官吏足声称。永日花明驿，南薰麦荫塍。

观风临淯水，怀古望舂陵。封事思晨入，严程戒夙兴。

萦还应几月，青琐候良朋。
寄茅处士知至
郑少连（宋代）

世争趋捷径，君独掩柴关。
名利红尘老，诗书白日闲。
情恬神气逸，琴淡古风还。
谁识冥冥意，轩裳咳唾间。
次韵王司户梅花五绝下得用古人意及比妇人玉
王之望（宋代）

溪外人家处处栽，三分蓓藿一分开。
故教嫩萼参差发，似要幽人次第来。
柳溪嘲莲
韩琦（宋代）

清香奇色匝芳洲，只得公馀一见休。道是好花堪谑问，几时曾上美人头。
诸翟访梅花源遗址
何其超（清代）

何处春风千万枝，仙源曾许外人知。著书元翰心多苦，爱客天庸志更奇。

流水澹成高隐迹，好花开到盛明时。荒榛日暮闻啼鸟，曳杖重来感鬓丝。
送张定叟二首
杨万里（宋代）

直上云霄未遣休，分符京兆帝王州。
赤丸窟里无白额，碧落班中政黑头。
两地好官才半武，扁舟归兴恰中秋。
只应银信从天降，莫恋融峰与橘洲。
惜花三首
张碧（唐代）

千枝万枝占春开，彤霞著地红成堆。

一窖闲愁驱不去，殷勤对尔酌金杯。

老鸦拍翼盘空疾，准拟浮生如瞬息。

阿母蟠桃香未齐，汉皇骨葬秋山碧。

朝开暮落煎人老，无人为报东君道。

留取秾红伴醉吟，莫教少女来吹扫。
七月二十日雨中
晁公溯（宋代）

浮云淡高天，清雨洒广庭。
池馆飒以凉，始知秋气生。
蒲荒叶乱委，荷折盖已倾。
微风经草木，猎猎有寒声。
炎蒸岂得久，四时相代更。
当暑思折胶，纖絺不为轻。
冬复念裘褐，乃与寒暑争。
谁能安天运，伤哉世上情。
病中和大夫玩江月
许浑（唐代）

江上悬光海上生，仙舟迢递绕军营。

高歌一曲同筵醉，却是刘桢坐到明。
失题
释今摩（明代）

三十年来辅洞宗，悬河高论五更钟。纫兰久在千峰里，折蕙徒伤短日中。

书史尚怀当日节，山川难觅旧时踪。同门一恸寻常事，愁见丰狐举眼逢。
呈隆兴总管王都水友直 其二
汪梦斗（宋代）

当日凤台下，鹿鸣同著鞭。鱼龙既悬绝，鸡犬竟难仙。

危叶愁霜病，寒花纷晚妍。幽窗论旧事，客抱固凄然。
赠朱严
王禹偁（宋代）

未得科名鬓已衰，年年憔悴在京师。
妻装秋卷停灯坐，儿趁朝餐乞米炊。
尚对交朋赊酒饮，遍看卿相借驴骑。
谁怜所好还同我，韩柳文章李杜诗。
晚归
释文珦（宋代）

乔林瑟瑟起阴风，夜色归山不辨重。
唯有隐庐偏易认，石楼灯火最深峰。
鹧鸪天 题南楼老人秋水图
顾太清（清代）

瑟瑟凉风入小池。红衣落尽翠离披。双螯荐酒重阳近，一鹭冲天夕照迟。

白露结，碧云垂。波沈菰米动涟漪。可怜秋色无多日，留得残荷听几时。
书况
吴厚培（清代）

藜羹餐罢晚堂凉，不拟春蚕作茧忙。地有琴书尽邹鲁，门无租隶即羲皇。

青山绿水生涯足，布被陶檠岁月长。闻说吴阊风景好，等閒收拾小奚囊。
次韵才叔分韵得七字
许及之（宋代）

竹院主人新筑室，涓吉上梁辰取乙。鸠工度材合忙冗，分韵题诗能暇逸。

独怜久不到容成，片语全无课秋律。自伤病足转拘挛，不复抛砖为倡率。

转庵忽传七字作，顿埽陈言洗凡质。剩喜金风入诗思，定挽银河洗吟笔。

鼓宫宫动妙入神，上医医国愈吾疾。联翩急埽烦寄似，已负今年七月七。
二月十四日晓起看海棠八首
杨万里（宋代）

过雨天犹湿，新晴月尚寒。
悬知晓妆好，破雾急来看。
鹧鸪天（饯刘恭父）
张孝祥（宋代）

割镫难留乘马东。花枝争看袅长红。衮衣空使斯民恋，绿竹谁歌入相同。

回武事，致年丰。几多遗爱在湘中。须知楚水枫林下，不似初闻长乐钟。
居厚弟和七十四吟再赋
刘克庄（宋代）

占断溪山不纪年，俗开谤道是呆仙。
马迟甘殿他人后，棋劣常输敌手先。
饥咬菜根美熊掌，穷烧柏子当龙涎。
可怜陈窦无精识，欲以绳维大厦颠。
寄谢蜀帅表起岩尚书阁学寄赠药物二首
杨万里（宋代）

抛官归隐七经年，睡杀山云笑杀天。
剩雨残风黄帽底，颠诗中杀白鸥前。
少年行路今已矣，厚禄故人书寂然。
只有锦城表阁学，寄诗赠药意悁悁。
奚大卿许赋生香亭诗以促之
吴晦之（宋代）

暗香浮动月初斜，彷佛西湖处士家。
谁道广平心似铁，不将佳句赋梅花。
赠李侍御
王昌龄（唐代）

青冥孤云去，终当暮归山。
志士杖苦节，何时见龙颜。
彭泽阻风
刘基（明代）

风急云飞江倒流，请君聊且驻兰舟。浪翻彭蠡蛟螭横，云压匡庐虎豹幽。

怀古谩寻元亮菊，望乡空倚仲宣楼。五更归梦三千里，一日回肠九万周。

啸侣山栖怜野鹿，伴人水宿感沙鸥。中元都府神官会，上界星辰积气浮。

地轴西南连少昊，天关东北镇阳侯。两峰对拥青螺髻，孤月初生白玉钩。

龙甲冷欺狞蜃市，蚌胎光夺睡龙眸。春撞急杵涛惊枕，滴沥真珠霰洒裯。

枯树挂崖眠复起，老藤牵石坠还留。宫商调合灵钟夕，铓锷棱高峭壁秋。

绣被焚香寒悄悄，金环扣瑟夜悠悠。竹枝写恨传巳女，木客长吟荅楚囚。

不寐残缸犹闪灭，动情鸣橹数哑讴。苍梧凤逐重华去，赤水珠无罔象求。

大宅高门荒町疃，颓垣败冢闹鸺鹠。尘埃漠漠城笳怨，芦荻萧萧戍鼓愁。

鬼火碧穿灯火去，狼烟黄入烧烟遒。紫芝可茹林多蟒，红鲤堪罾泽有虬。

万国锄犁俱剑戟，八陵松柏让戈矛。哀哀野哭乾坤傪，踽踽途行面目魗。

永忆卢敖翔汗漫，愿随慧远学清修。瑶台青鸟归何处，玄圃琪华烂莫收。

沧海未容精卫塞，蓬莱定许偓佺游。故园梅蕊相将发，倚赖春阳慰白头。
还乡后十月作 其三
史浩（宋代）

钟鼓园林无尽乐，交游息绝到春閒。予今方寸无偏系，似处陶裴季孟间。
复作耳鸣
范成大（宋代）

至音岂寂透希夷，珍重幽田为发挥。
妙用何关新卷叶，圆通自有倒闻机。
梦中鼓响生千偈，觉後舂声失百非。
寄语爵阴吞贼道，玉床安稳坐朱衣。
颂证道歌·证道歌
释印肃（宋代）

与吾灵觉何交涉，云门有客三机接。
语论千春不昧真，深明此性无时劫。
过石岭关
杨巍（明代）

石岭月初上，登登仆从劳。山城秋路远，戍鼓夜深高。

驱马临重隘，感时换二毛。风尘频看剑，无梦向江皋。
新梧
潘良贵（宋代）

残春始抽芽，首夏已敷绿。
空枝变繁阴，造物信神速。
童童覆短墙，密密连深竹。
扶疏团爽气，秀整厌群木。
鸣琴音下上，和雅奏琴筑。
亭年影途清，吾亦爱吾屋。
身閒百忧无，意适万事足。
此乐何以酬，床头酒方熟。
四圣赞
释师体（宋代）

稽首文殊，本非延促。
柏短松长，山青水绿。
星移斗转，日行月逐。
开眼合眼，一切具足。
留山间种艺十绝
刘克庄（宋代）

两树亭亭藓砌傍，未论包贡奉君王。
世无班马堪薰炙，且嗅幽花亦自香。
闻夜啼赠刘正元
孟郊（唐代）

寄泣须寄黄河泉，此中怨声流彻天。

愁人独有夜灯见，一纸乡书泪滴穿。
白云阁
史尧弼（宋代）

阁虚云出没，云阁两无心。
旌旆千山立，笙午万籁深。
相君聊暇日，篮舆得幽寻。
徒倚天东北，狼烟犹尔侵。
睡觉
彭汝砺（宋代）

漏急难留一梦清，灯寒相伴寸心明。暖薰绣被春风信，寒战莎阶夜雨声。

尽晓丝篁来竹幄，何时锦绣满花城。病夫不称诗魔役，愁见吟魂续续生。
次韵郭删定观潮四绝
喻良能（宋代）

身到钱塘江上初，端如碧海挂新图。
不知洗眼观潮日，豁得平生俊气无。
咏蟹
陈与义（宋代）

量才不数制鱼额，四海神交顾建康。
但见横行疑长躁，不知公子实无肠。
登太虚楼鼓琴
卢象升（明代）

潇湘逸响水云流，雁阵惊回明月楼。偶然登眺呜幽兴，翻为丝月搅别愁。

良夜有情应不寐，征途无主为谁留。何年得遂初衣赋，归卧深山鹿豕游。
丁未礼部贡院监门次张伯子判院韵兼简正甫判院三诗 其三
虞俦（宋代）

槐市同登弟子员，齑盐灯火记初年。寻春紫陌风流在，通籍金闺步武联。

眼底要观新事业，笔端犹著旧山川。夜窗细话行藏处，始信于君有厚缘。
颂古九首
释思岳（宋代）

时清休唱太平歌，大冶红罏著一毛。
试向其中撮灰烬，亘天红焰已周遭。
颂十玄谈 其二 心印
释印肃（宋代）

心印何人敢授传，无师弟子佛众生。几多妄想成怪觉，执境迷心拜衲僧。
冒雪早行
张嵲（宋代）

每忆西山千丈秀，云霾对面失空青。
千林夜雪无人迹，独策羸骖带晓星。
和祷富沙
赵希逢（宋代）

也知铜玉宁无璞，自是蒙金合以沙。
挽首何辜联盗械，脱身无路觅仙槎。
怀珍空自经三献，受用何尝得五车。
事业万分浑杳一，可怜早已发生华。
题四画·清湖骤雨
胡寅（宋代）

银竹森空映，湖乐队莽中。
不因风卷去，那得见冲融。
广陵岸送北使诗
阴铿（南北朝）

行人引去节。
送客{舟羲}归舻。
即是观涛处。
仍为郊赠衢。
汀洲浪已息。
邗江路不纡。
亭嘶背枥马。
樯啭向风乌。
海上春云杂。
天际晚帆孤。
离舟对零雨。
别渚望飞凫。
定知能下泪。
非但一杨朱。
道中即事
吴允裕（明代）

碧树霜黄乱叶飞，篮舆冲雨度寒崎。两年窃禄惭无补，十亩将寒笑未归。

隙里光阴蓬鬓改，望中风浪素心违。孤臣瞻恋天涯隔，一疏何因彻御扉。
五十
陆游（宋代）

五十未名老，无如衰疾何。
肺肝空激烈，颜鬓已嗟跎。
夜宴看长剑，秋风舞短蓑。
此身如砥柱，犹足阅颓波。
浦早望
孙岩（宋代）

千峰倒影碧粼粼，摹写桐江最逼真。
每逢佳处谋书屋，渐恐山灵不信人。
醉落魄
沈瀛（宋代）

致知格物。初学工夫参圣域。天高地远无穷极。欲造精微，莫若守惟一。

纯全天理明如日。都缘人欲来相惑。且将持敬为先入。若能持敬，真个是神力。
次韵择之进贤道中漫成五首 其二
朱熹（宋代）

笑指斜阳天外山，无端长作翠眉攒。岂知男子桑蓬志，万里东西不作难。
将命至邺酬祖正员诗
庾信（南北朝）

我皇临九有。
声教洎无堤。
兴文盛礼乐。
偃武息氓黎。
承乏驱骐盛。
旌旗事琬珪。
古碑文字尽。
荒城年代迷。
被陇文瓜熟。
交塍香穗低。
投琼实有慰。
报李更无蹊。
跋赵宪
刘宰（宋代）

草非草，真非真。柳之骨，颜之筋，欧张瘦硬可通神。

众体备，兼众美。莫臻兴嗣书，无首亦无尾。

当年好事人，各欲徇所嗜。割截同至宝，得中固为喜。

莫将俗眼看，墨脱字已漫。当年宝匣中，什袭几岁寒。

祇今烟云披，星斗尚阑干。麟角凤觜毋轻弃，煎胶续弦端有冀。

君不见四窗宝此不宝他，固应落笔惊风雨，走龙蛇。
舟中遇雪寄宋使君 其一
释居简（宋代）

数点雨中飘，萧骚响近郊。霰微疑旋集，篷破省初敲。

乾没高连下，平铺凸到凹。悬知天地力，瑕秽赖并包。
送胡仲立入京
裘万顷（宋代）

昔对延英日，诸公叹弗如。
敢言天下事，不负案头书。
此去朝双阙，悬知有异除。
荣途方著脚，未用曳长裾。
眉溪与光祖共谈得四绝句 其三
陈渊（宋代）

流泉为演秘密藏，枕上声从涧底来。半夜梦回听说偈，似传衣钵向黄梅。
早起
贯休（唐代）

夜坐还早起，寂寥多病身。神清寻梦在，香极觉花新。

树露繁于雨，溪云动似人。又知何处客，轧轧转征轮。
壬午清明拜先君墓下
徐瑞（宋代）

锵锵涧水鸣，阴阴宰木春。晨兴羞清酌，酹我柏下人。

山蹊塞欲断，呼童剪荆榛。断甃土晕碧，古瓦垣衣青。

席草再俛伏，泫然泪沾巾。音容一以远，魂梦何由寻。

终天不可报，九原谅斯闻。愿言领诸孤，年年拜清明。
挽胡季昭
扬宾言（宋代）

湛湛长江月，高标太华清。
孤忠千古重，去国一身轻。
个事从来有，近来多怕行。
凛然公屹立，一死足平生。
游春十二首 其四
姚合（唐代）

尘中主印吏，谁遣有高情。趁煖檐前坐，寻芳树底行。

土融凝墅色，冰败满池声。渐觉春相泥，朝来睡不轻。
酹江月（梦雪）
方岳（宋代）

问天何事，雪垂垂欲下，又还晴却。春到梅梢香逗也，尽有心情行乐。剡曲舟回，灞桥诗在，一笑人如昨。此情分付，暮天寒月残角。

谁道飞梦江南，群山如画，一一琼瑶琢。中有玉田三万顷，云是幼舆丘壑。招我归来，和春醉去，休跨扬州鹤。万花曾约，酒醒当有新作。
甘罗
刘摰（宋代）

甘罗徒挟虎狼威，入赵安能策是非。大抵诸侯畏秦尔，一言轻得五城归。
和张倅唐英咏梅十四首
陈傅良（宋代）

若以色见我，色衰令人忘。
香为众妙宗，妙亦不在香。
乡来芸芸者，自意傲雪霜。
当斯玉立时，曾莫一在旁。
石林董先生年八十七厚斋詹先生年八十四会于文溪月湾赋诗次韵奉寄
徐瑞（宋代）

石林居士詹山老，鹤骨山清出秀眉。己卯相逢芹泮日，戊申共釂菊花枝。

年华迅若东流去，道貌岿然太古遗。不恨文溪不同会，续貂犹得寄篇诗。
句
王琪（宋代）

万壑松声山雨过，一川花气水风生。
封龙十咏 其三 修真道馆
安熙（元代）

龙山古灵境，连峰郁苍苍。林谷四环合，修真据其阳。

怪石通流泉，洞府馀清凉。杰阁耸奇观，烟霏恣微茫。

眷予平生心，丘壑真膏肓。今朝定何朝？遂惬栖云房。

晴岚染衣襟，顿觉尘虑忘。矧尔羸疾拘，快若脱絷缰。

月高风露清，空明渺银潢。蓬莱信非远，何处求仙乡？
太守徐君猷通守孟亨之皆不饮酒以诗戏之云
苏轼（宋代）

孟嘉嗜酒桓温笑，徐邈狂言孟德疑。
公独未知其趣尔，臣今时复一中之。
风流自有高人识，通介宁随薄俗移。
二子有灵应抚掌，吾孙还有独醒时。
拟出城看花大风不果沈舫西琨金筠泉
钱开仕（清代）

蹋青有约算连宵，预想冲泥款段骄。半夜风林声乍猛，一天花事梦偏遥。

闭门坐惜韶光去，隔巷还能胜侣招。且典春衣供买醉，西山屋角翠如浇。
哨遍（用韵作月对和程申父国录）
方岳（宋代）

月曰不然，君亦怎知，天上从前事。吾语汝，月岂有弦时。奈人间井观乃尔。休浪许。历家缪悠而已。谁云魄死生明起。又明死魄生，循环晦朔，有老兔、自熙熙。妄相传、月溯日光余。嗟万古谁知了无亏。玉斧修成，银蟾奔去，此言荒矣。

噫。世已堪悲。听君歌复解人颐。桂魄何曾死，寒光不减些儿。但与日相望，对如两镜，山河大地无疑似。待既望观之。冰轮渐侧，转斜才一钩耳。论本来不与中秋异。恐天问灵均未知此。又底用、咸池重洗。乾坤一点英气。宁老人间世。飞上天来，摩挲月去，才信有晴无雨。人生圆缺几何其。且徘徊、与君同醉。
泊舟维扬寄秦巡简兄芝庭六章 其六
姚燮（清代）

大有仲宣感，谁怜明远才？江流千里去，淮上一舟来。

咫尺偏相左，登临枉费猜。夜来须有梦，送我到苏台。
鹧鸪天（送田簿秩满还＿·川）
侯置（宋代）

只有梅花是故人。岁寒情分更相亲。红鸾跨碧江头路，紫府分香月下身。

君既去，我离群。天涯白发怕逢春。西湖苍莽烟波里，来岁梅时痛忆君。
如梦令
纳兰性德（清代）

木叶纷纷归路，残月晓风何处。消息半浮沉，今夜相思几许。

秋雨，秋雨，一半西风吹去。
答提点纲马驿程刘修武二首
杨万里（宋代）

解道征鸿数字秋，清於雪碗映冰瓯。
老来笔底心无毒，交割风光与子休。
春日
朱熹（宋代）

胜日寻芳泗水滨，无边光景一时新。
等闲识得东风面，万紫千红总是春。
题程序伯画山楼图 其一
李尚健（清代）

幼舆丘壑少文居，染翰沈吟晚眺馀。镇日画山山似画，一帘空翠夕阳疏。
晓思
司马光（宋代）

束带朝尚早，蓬门未脱扃。
短篱潜落月，老树戴孤星。
隐几貂裘黑，开编竹简青。
子云非执战，何以得穷经。
王正卿何道夫和嘉字韵诗至数十道夫赠予数篇
李流谦（宋代）

洗甲倾河渐可涯，北征犹记宋元嘉。
石刘姓字非图录，轩喾乾坤自我家。
原上鼓旗寒朔吹，日边诏令掞春华。
舞干元是吾皇事，不必将军号虎牙。
咏怀
吴泳（宋代）

何草秋不枯，何叶秋不黄。
白露以润之，薿薿含昌光。
幽兰自华滋，时菊仍菲芳。
粲粲园中葵，亦得晞朝阳。
被恩有如此，后时果何伤。
惟有警夜鹤，庭前独旁皇。
岂不欲九皋，翅翎莫能长。
湛湛被露斯，幽吟遂成章。
舟次早行
陈廷和（清代）

蘼芜平野阔，一望晓烟青。戍鼓催残月，樯旗汎落星。

轻舟宜浅濑，落叶见林坰。背指经过处，飞鸥已满汀。
游张园
陆游（宋代）

冷局归差早，名园得缓行。
穿林山骤出，度硖路微平。
霜近柳无色，风生蒲有声。
出门还戃怳，满路夕阳明。
南州有赠
苏正（明代）

天路无期到，春湘带恨流。
乱山愁对酒，落日独登舟。
书剑怜同客，江湖耐薄游。
离心寄明月，相逐远悠悠。
龟山寺
张舜民（宋代）

白塔摇摇波浪间，几多舟楫望禅关。
天边幡影因心动，堂上潮音到海还。
我拔一毛犹自苦，师除双臂信如閒。
中流莫怪频回首，直到江南始见山。
病中绝句
范成大（宋代）

溽暑薰天地涌泉，变跧避湿挂行缠。
出门斟酌无忙事，睡过黄梅细雨天。
次友人寒食书怀韵二首 其二
张元干（宋代）

孤生投老急菟裘，万里云山已倦游。共喜石交逢异县，更陪綵笔赋春愁。

无心俯仰犹多事，与世浮沉己拙谋。冷雨吹花作寒食，三杯软饱且眠休。
戏拟王安人称寿郭相国相国尝为庐江别驾
李攀龙（明代）

南山高唱入新题，曲罢蛾眉玉盌齐。秦史自偕嬴氏女，庐江谁忆仲卿妻。

双飞青鸟披云下，并蒂蟠桃带雪携。何必千金称上寿，嫣然一笑醉如泥。
秋蕊香
晏几道（宋代）

歌彻郎君秋草。别恨远山眉小。无情莫把多情恼。第一归来须无。
红尘自古长安道。故人少。相思不比相逢好。此别朱颜应老。
馀干见游存诚
王洋（宋代）

世家兄弟久随流，少不同嬉老宦游。
身似舟空长信浪，官如萍宦偶同州。
论文共酌三斟酒，决胜公围一局揪。
三百里溪明月夜，得心情处便相求。
赠道者
朱庆馀（唐代）

自识来清瘦，寻常语论真。药成休伏火，符验不传人。

独有年过鹤，曾无病到身。潜教问弟子，居处与谁邻。
云顶寺
吕陶（宋代）

秀巘层层一径通，秋来更植万株松。閒中日永宜禅性，望处云平见物容。

半夜起风喧地籁，何年说佛响天钟。尘埃满马游从隔，寄恨烟萝第几重。
过林启抡伯仲醉归有赋
陈是集（明代）

言游意气自翻飞，中圣焉能不醉归。除却嗣宗青白眼，醉时还是醒还非。
次韵顺之见寄
程洵（宋代）

梅子垂垂雨复晴，田歌初报罢春耕。敲门忽有诗筒至，入手悬知句法精。

应聘申公何日去，草玄扬子几时成。知君不乐杯中物，事业端期身后名。
巨风行
释慧空（宋代）

有生何处得安稳，方寸是为风火本。
看来出尔方雨间，雨霁风休海天远。
和程泰之阁学泛舟南溪遇雪韵三首
袁说友（宋代）

怜我闭门卧雪，惭渠有酒盈樽。
老尽青山晓色，愁添白发霜根。
灵岩寺
白居易（唐代）

馆娃宫畔千年寺，水阔云多客到稀。

闻说春来更惆怅，百花深处一僧归。
秋怀五首 其二
李谦（宋代）

离离牵牛花，萦蔓绕丛棘。秋风一披拂，苒苒弄寒色。

物芳时辄改，百岁几食息。长忧髀肉生，悲歌涕沾臆。
再用汪县尹韵寄彭府教
何文季（宋代）

日入崦嵫万念灰，出门笑口为谁开。
人从饭颗山头遇，春在梅花枝上来。
有梦欲随流水去，无诗怕被黑云催。
叠山曾是江湖友，恨杀吟魂唤不囘。
出真阳峡十首
杨万里（宋代）

江枫新染绿衣衫，知费春风几杷蓝。
道是春光在桃李，试除桃李尽教参。
雨后
杨公远（宋代）

春色相将老，幽禽百样吟。
一犁新雨骤，满地落花深。
麦秀风翻浪，身青水透针。
年登应可卜，稍稍慰侬心。
横吹曲辞。陇头水
于濆（唐代）

借问陇头水，终年恨何事。深疑呜咽声，中有征人泪。

昨日上山下，达曙不能寐。何处接长波，东流入清渭。
送人游衡岳
齐己（唐代）

荆楚腊将残，江湖苍莽间。孤舟载高兴，千里向名山。

雪浪来无定，风帆去是闲。石桥僧问我，应寄岳茶还。
杂记五言十首
刘克庄（宋代）

客有过吾庐，自言师陆朱。
故应东海若，不及北山愚。
寿凝院呈山主志师
葛密（宋代）

一径直岩隈，亭轩四面开。
涛头转山急，雨脚满江来。
怪石生云气，修篁待风材。
他年白莲社，应许继宗雷。
与陈彦时会华严道人偶书
洪迈（宋代）

屋头烟云屯，屋下波涛諠。
团圞坐已久，起扣丹霞门。
客至苦舌强，目击翻无言。
元龙湖海士，怀哉夙契敦。
清坐鼎足峙，妙语流潺湲。
君游华严海，贝叶手自翻。
此心於身世，鸟度空无痕。
笑吾流淳中，久被业识吞。
读书谈古今，绮语生祸根。
望道渺未见，况乃躐其藩。
职卑困制肘，见溺不得援。
示知造物心，颇复哀黎元。
近窥贤稷意，未敢遽掩关。
躬耕亦细事，会要五亩园。
释覉牛在牧，驾鼓马伏辕。
居然见优劣，不比鱼熊膰。
持问跏趺人，一笑霜眉掀。
相携妙峰顶，暝色窥远村。
解衣略辈行，班坐搴芳荪。
欲归意未已，幽径相与扪。
苍崖出玉醴，不受瘴毒温。
愿言同酌此，我语庶不谖。
雨中饮孙雪亭家看竹留题与雪亭子颐
程敏政（明代）

紫翠中盘一径苔，竹庭深处绝纤埃。穿林剩见新篁出，破暑俄惊旧雨来。

秋露不辞分瓮吸，春风何必选花栽。主人爱客能传子，白社还应几度开。
南征道寄相送者
欧阳修（宋代）

楚天风雪犯征裘，误拂京尘事远游。
谢墅人归应作咏，灞陵岸远尚回头。
云含江树看迷所，目逐归鸿送不休。
欲借高楼望西北，亦应西北有高楼。
依韵和乌程子著作四首其二霅上二首
梅尧臣（宋代）

共爱霅溪风物美，春来清可监须眉。
苹生楚客将归日，花暖吴蚕始浴时。
临水竹楼通市陌，跨桥云屋接川湄。
画船载酒期君醉，已是无谋助翦夷。
题唐寅空江楼阁即用其韵
弘历（清代）

临江倚壁为高阁，八咏真堪畅好吟。合是休文作碑记，其声掷地定疑金。
减字木兰花 诸斋作真率会、又用前韵赋木兰花令三首 其四十六
沈瀛（宋代）

陋人居止。旬一集真终日喜。先自薰风。客目轮流次第通。

昔贤置酒。十老半千年纪寿。知彼由何。真处闲中日月多。
平原郡王南园诗二十一首·和容
姜特立（宋代）

君侯不与力科同，能事都归德行中。
矍相圃间唯孔子，和容堂上独韩公。
寄题连江陈氏拂石轩
陆游（宋代）

平生闻说西江水，百丈奫沦深见底，渔舟来去白鸥飞，上有纶巾隐君子。
作诗自许辈陶谢，啸傲烟云弄清泚。
纷纷声利满人间，耳本不闻安用洗。
李公过江号高流，逸气凛凛横清秋；沙边一笑偶邂逅，扫石荫松相献酬。
浩歌声断七十载，尚寄万壑风飕飀。
放翁老惫狂未歇，买船欲作西江游。
偈颂一百二十三首
释崇岳（宋代）

五祖老人好语，只为探头太过。
香山有个方便，也要诸人共知。
透得金刚圈，细嚼铁馂馅。
一饱忘百饥，始信不相赚。
召伯水落
孔平仲（宋代）

朝落一寸水，暮落一寸水。卷水去入湖，更值南风起。

舟行意虽急，滞碍乃如此。矗矗在吾前，千艘正衔尾。
过穹窿道院
毕沅（清代）

讨春远过神仙宅，石级盘空蹑白云。松院鹤归棋未散，花坛月上磬初闻。

巡廊遍读尘墙句，剔藓闲看石碣文。尚有山阴刘道士，乞书遗教饷鹅群。
郡斋作
皇甫汸（明代）

雅志怀山栖，复得理山郡。苍岫入南楹，白云带西径。

虽事簿领劳，时与烟霞并。心旷眺已遐，迹沈寻亦近。

下车芳载徂，牵牒明两迅。仁静乐有馀，拙迟澹无竞。

命藻酬清晖，濡毫愧灵运。
越人歌
黎景义（明代）

胡然而天兮，新波同杭。胡然而帝兮，在水中央。绣被离披兮，辉盈青翰。

心如水而悠悠兮，焉知彼岸。山有云兮江有泉，怀佳人兮未敢言。
下第东南行
孟郊（唐代）

越风东南清，楚日潇湘明。试逐伯鸾去，还作灵均行。

江蓠伴我泣，海月投人惊。失意容貌改，畏途性命轻。

时闻丧侣猿，一叫千愁并。
因读法华经至火宅喻不觉一笑因书偈示孙主簿
释怀深（宋代）

梦里分明有火殃，觉来心地本清凉。三车亦为儿童设，想见瞿昙别有方。
浪淘沙 偕鹤清姊游香山兰若
凌祉媛（清代）

苍翠耸层峦。苔磴跻攀。重来梵刹访香山。三径白云秋色冷，岩桂香残。

幽壑水潺潺。六月犹寒。缤纷花雨散旃檀。一杵晚钟斜日里，落叶声乾。
薛侍朗移镇合肥被命入觐赋唐律诗二章
曹彦约（宋代）

经济蜚声数十年，只今韫椟固依然。
老於思虑惟忧国，好在功名更守边。
人望鼎来须易地，春风早去便朝天。
汉家老将辉千古，只有留屯服{上罡下干}幵。
遐龄十景 其五 红崖叠翠
李昌祺（明代）

曾闻千仞岧峣顶，上有仙翁隐碧云。蕉叶懒挥尘自远，枫枝不悴景长温。

丹光迸井清宵焕，雾气埋山白昼昏。积黛凝岚轇轕处，药炉茶臼至今存。
相思（一作相思树上）
李商隐（唐代）

相思树上合欢枝，紫凤青鸾共羽仪。

肠断秦台吹管客，日西春尽到来迟。
行宫
文天祥（宋代）

怪底秦淮一水长，几多客泪洒斜阳。
江流本是限南北，地气何曾减帝王。
台沼渐荒基历落，莺花犹在意凄凉。
青天毕竟有情否，旧月东来失女墙。
送张仲山守唐安二首
李流谦（宋代）

六十专城发未斑，更於何地觅三山。
不妨谈笑催科里，正赖清凉热恼间。
到日红梅留腊在，公余翠榴酌春悭。
胡床有月堪乘兴，客到南楼不下关。
倦寻芳
李莱老（宋代）

缭墙黏藓，糁径飞梅，春绪无赖。绣压垂帘，骨有许多寒在。宝幄香消龙麝饼，钿车尘冷鸳鸯带。想西园，被一程风雨，群芳都碍。

逗晓色、莺啼人起，倦倚银屏，愁沁眉黛。待拚千金，却恨好晴难买。翠苑欢游孤解佩。青门佳约妨挑菜。柳初黄，罩池塘、万丝愁霭。
感皇恩（旅思）
陆蕴（宋代）

残角两三声，催登古道。远水长山又重到。水声山色，看尽轮蹄昏晓。风头日脚下，人空老。

匹马旧时，西征谈笑。绿鬓朱颜正年少。旗亭斗酒，任是十千倾倒。而今酒兴减，诗情少。
登牛渚蛾眉亭二首 其一
杨万里（宋代）

谪仙携妓戏人寰，也被千花妒玉颜。半点闲情千古恨，一波秋玉两春山。

锦袍宫烛云霄上，白苧乌纱江海间。欲寄双鱼招醉魄，月轮捉了蚤言还。
剔银灯 同公素赋，侑歌者以七急拍七拜劝酒
毛滂（宋代）

帘下风光自足。春到席间屏曲。瑶瓮酥融，羽觞蚁闹，花映酃湖寒绿。

汨罗愁独。又何似、红围翠簇。

聚散悲欢箭速。不易一杯相属。频剔银灯，别听牙板，尚有龙膏堪续。

罗熏绣馥。锦瑟畔、低迷醉玉。
尝新酒忆晦叔二首
白居易（唐代）

尊里看无色，杯中动有光。自君抛我去，此物共谁尝。

世上强欺弱，人间醉胜醒。自君抛我去，此语更谁听。
正笏淩霄
曾永和（明代）

削玉俨然似对扬，干霄特峙五云乡。晴晖朝映囊中草，明月长飞简上霜。

一片孤标寒斗极，千秋正色倚扶桑。谩云搢笏趋丹陛，岩穴羹墙面帝王。
幽居杂咏七十四首，自洪武十一年平原还家作也 其二十
孙蕡（明代）

野吟诗句出天成，景物如云眼底生。白石江头乌桕树，夕阳疏雨鹁鸠声。
熙宁望祭岳镇海渎十七首 其八 送神用《凝安》。
郊庙朝会歌辞（宋代）

鼓钟云云，吹管伊伊。神既醉饱，曰送言归。山有厚藏，水有灵德。

物其永依，往奠炎宅。
初入丹霞奉书雄州因呈陆孝山太守
释今壁（明代）

沃州不费买山钱，创舍山阴慕昔贤。峰影静宜新雨后，涧声寒爱暝钟边。

閒情独捲西窗幔，春兴谁寻二月天。远寄白云师有命，殷勤直谒使君前。
追哭泉谷徐侍郎墓
陈杰（宋代）

更化公初召，将行我赋诗。
呼儿同肃客，谓子亦忧时。
不尽相於意，而无再见期。
些章惭拱木，亦复叹吾衰。
偈颂七首
释思岳（宋代）

芭蕉闻雷开，耳在什麽处。
葵花随日转，眼在什麽处。
若还眼耳分明，透出千门万户。
崇道叔庆七十
叶茵（宋代）

寄意南丰一瓣香，愿公耆艾炽而昌。
历经七甲鬓浮绿，带锡万钉眉映黄。
疑是函关逢老子，岿然鲁国有灵光。
阴功更说燕山桂，留与时人作义方。
青玉案 其一 新凉
毛滂（宋代）

芙蕖花上濛濛雨。又冷落、池塘暮。何处风来摇碧户。

卷帘凝望，暮烟疏柳，翡翠穿花去。

玉京人去无由驻。恁独坐、凭阑处。试问绿窗秋到否。

可人今夜，新凉一枕，无计相分付。
杂言
舒岳祥（宋代）

琐兮尾兮胡中露，鸜之鹆之在乾侯。
朝吟九叹复五噫，暮赓七歌并四愁。
白日噎噎，中林幽幽。
墐塞两版，蒙茸一裘。
屋漏煤堕，糜搅粕浮。
美人不来兮岁暮谁谓。霰雪滮滮，
落叶如雨。
寄远十一首·其一
李白（唐代）

三鸟别王母，衔书来见过。
肠断若剪弦，其如愁思何。
遥知玉窗若，纤手弄云和。
奏曲有深意，青松交女萝。
写水山井中，同泉岂殊波。
秦心与楚恨，皎皎为谁多。
南都遇前嘉鱼刘令，言游闽岭，作此与之
徐铉（宋代）

我持使节经韶石，君作闲游过武夷。两地山光成独赏，

隔年乡思暗相知。洪厓坛上长岑寂，孺子亭前自别离。

珍重分岐一杯酒，强加餐饭数吟诗。
访伯平吴门 其一
陈宝琛（清代）

人生禁得几沧桑？梦里朱颜尚玉堂。临发剪灯深语夜，微君善记我几忘。
悲今昔
廖衷赤（明代）

落日照高楼，凉风吹白苧。江山旧苍郁，极目尚可睹。

江山虽如故，周京已禾黍。主人播西东，关山行路阻。

侧耳闻杜鹃，终宵啼逆旅。故园不可巢，新巢岂终古。

何来骤风雨，飘摇肆其侮。桑土尚可彻，空牢尚可补。

美人天一方，眷然怀顾汝。泪血洒厓山，孤魂尚何主。

长鲸浪喷天，聚蚁纷无数。挽弓向蜗国，牵牛祭豺虎。

野鬼哭黄昏，战血流江渚。哀猿啸山皋，惊鸿鸣泽浦。

我向故园行，草蔓荒烟聚。安得猿臂弓，射石没矢羽。

白水起真人，箕尾赉良辅。女织与男耕，鼓腹复含哺。

我怀日以长，我思日以苦。试作今昔歌，悲吟江之浒。
再用前韵呈察院学士
彭汝砺（宋代）

真人养真如养源，道士耕道如耕田。吐纳日月踏云烟，牢如金石齿牙坚。

捷如猿猱身体儇，沐浴露雾甚荣鲜。受命一万有千年，既安且乐无回邅。

后人好恶纷倒颠，湎淫蛊惑作罪愆。堕落世网缚尘缘，爱河流转业火燃。

猗公淡泊其得天，泛泛乘世如虚船。精神采色照四筵，老鹤饮露夜不眠。

戏笑中有第三禅，净不著水花如莲。酬酢不停奚敏旃，赋诗马上横殳鋋。

不放祖生先着鞭，北方灸焫自古然。其力十百倍凡铅，功成不数饮中仙。
送林师道似之赴宁都尉二首 其一
王迈（宋代）

造谤端平岁，时髦一网空。君为梨岭后，名在蕊宫中。

躐等轻馀子，知音迈钜公。莫嫌登第晚，试看艾轩翁。
和内幕季美
程公许（宋代）

武帐宵寒漏箭传，元戎威望响秦川。
机筹整暇一横槊，寒澁何能强比肩。
伯胜九日诗萧然有陶风趣因次韵
赵秉文（金朝）

九日独何日，高怀无与娱。仰视天宇清，倏见飞鸿孤。

哀呜呼其天，相望渺江湖。岂不念亲友，林閒置尊壶。

不醉慎毋归，且莫歌骊驹。今日不为乐，奈此岁将徂。

风霜艳黄菊，兴与南山俱。此时如不采，但恐随樵苏。

日暮登吹台，苍茫望八区。翻然念乡国，北望一长吁。
文选楼眺望
邝露（明代）

春风将柳色，骀荡入西楼。游子搴帘望，婉如娈女愁。

杂花开陌树，归雁隔河洲。京国浮云外，长江日夜流。
为陈介然题持约画
陈与义（宋代）

层层水落白滩生，万里征鸿小作程。
日暮微风过荷叶，陂南陂北听秋声。
奉酬李叔勤知县觅抹莉花栽长句
罗愿（宋代）

郫令风流太史家，早知抹莉有奇葩。生嫌众色空尘滓，遍阅馀香见等差。

多谢珠玑来坐右，好将根垡到天涯。蜀江红紫纷披后，初看东南第一花。
再次寄肯堂韵五首
陈造（宋代）

好在新居胜旧居，右连灵隐面西湖。
东南胜境谁同领，我亦闲官一事无。
句 其一
洪朋（宋代）

好在龙沙黄，俄入鸾江碧。
楚中怀古
钟崇道（明代）

曾割鸿沟分汉楚，八千人忆别江东。锦衣未遂故乡志，霸业难成盖代功。

秦苑烧遗三月火，阴陵愁逐五更风。可怜八载徒坑陷，歌罢应为恨不穷。
贺新郎（寿转运使赵公汝燧）
崔与之（宋代）

雨过云容扫。使星明、德星高揭，福星旁照。槐屋犹暄梅正熟，最是清和景好。望金节、云间缥缈。和气如春清似水，漾恩波、沾渥天南道。晨鹊噪，有佳报。

天家黄纸除书到。便归来、升华天下，安边养洁。好是六逢初度日，碧落笙歌会早。遍西郡、欢声多少。人道菊坡新酝美，把一觞、满酌歌难老。瓜样大，安期枣。
和仲良分送柚花沉
杨万里（宋代）

鹤骨龙筋金玉相，诗人二袭几年藏。
已惊好手夺天巧，更遣余芬恼楚狂。
金陵野外废寺
游九言（宋代）

寒花窈袅蔓颓墙，古寺苍苔昼掩房。
犬吠屋头山杳杳，虫鸣阶隙草荒荒。
池塘淡日蒹葭冷，篱落西风橘柚黄。
六代江山金碧地，断碑留得管兴亡。
与内弟周思敬晚过雁荡僧舍
高启（明代）

同过溪桥日欲晡，远林残叶似栖乌。
照公院里堪留宿，已有梅花有酒无？
后中秋夕同渊清叟宗无传登觉无象宿蟾小阁
释居简（宋代）

练挂河源夜欲流，略无云物碍双眸。有时长恨菱花破，今夕何双玉斧修。

五载重逢馀闰岁，百年几见两中秋。更舒望海亭东啸，细把穷乡令节酬。
简方际明
潘纬（唐代）

昨暮登楼处，雨收溪上村。
此时见新涨，直到君家门。
旧岸集渔网，高斋藏钓纶。
嘉鱼坐可办，好约同开樽。
雪夜作
萧立之（宋代）

颓云不动天如醉，与夜为谋雪似羞。明日诗成春五鼓，一年甲子又从头。
失调名
佚名（宋代）

盻盻秋波。
冬晚怀介之
孔平仲（宋代）

窜迹南游岁再侵，思归望远久沈吟。风敲古木寒声碎，云拥江沈暝色深。

饮可涤愁谁伴醉，诗从写恨少知音。想君笑语如饥渴，何日相逢慰此心。
题灵泉观
李梃（宋代）

山原缭绕水萦纡，绣岭屏风立座隅。更上朝元最高处，饶君都看渭川图。
题仙居伟羌山六绝 其三
陈襄（宋代）

天鞠精灵久贮储，中间豪杰出无虚。乡民世世家于此，争使儿孙不读书。
江村
陈允平（宋代）

草舍蔬畦绕，柴门竹迳通。
断云遮落日。细雨湿斜风。
野艾抽花碧，山茄带叶红。
烟深南浦远，难认楚江枫。
北山作
释行海（宋代）

客思年年云水长，寒花春草总堪伤。
如今自爱山林好，却听猿啼不断肠。
早春
李中（五代）

一种和风至，千花未放妍。
草心并柳眼，长是被恩先。
得隐直书
刘敞（宋代）

庭柯结浮阴，深竹听鸣鵙。晚凉爱轩宇，默念得佳客。

适有南逝鸟，堕君一封帛。眷予方幽独，慰我正相忆。

洛中轻肥地，子复憔悴色。富贵若可求，吾从执鞭役。
拟古
何焯（清代）

涧松自亭亭，山苗自离离。苗及三时实，松乃千岁姿。

谁愤苗据高，谁惜松处卑。殖苗在松下，生恐复不宜。

岁寒松独当，岁改苗又昌。松身渐为龙，松材中明堂。

天意自有钟，地势本可忘。苗乎勿乱莠，亦得升秋尝。
洛中逢卢郢石归觐
赵嘏（唐代）

不堪俱失意，相送出东周。缘切倚门恋，倍添为客愁。

春山和雪静，寒水带冰流。别后期君处，灵源紫阁秋。
歌行一首
法藏（唐代）

古人重义不重金，曲高和寡勿知音。今时志士还如此，语默动用迹难寻。

所嗟世上歧路者，终日崎岖狂用心。平坦旃檀不肯收，要须登险访椿林。

穷子舍父远逃逝，却于本舍绝知音。贫女宅中无价宝，却将秤卖他人金。

心无相，用还深，无常境界不能侵。运用能随高与下，灵光且不是浮沉。

无相无心能运曜，应声应色随方照。虽在方而不在方，任运高低总能妙。

亦无头，复无尾，灵光运运从何起？只今起者便是心，心用明时更何你。

不居方，无处觅，运用无踪复无迹。识取如今明觅人，终朝莫慢别求的。

勤心学，近丛林，莫将病眼认花针。说教本穷无相理，广读元来不识心。

了取心，识取境，了心识境禅河净。但能了境便识心，万法都如闼婆影。

劝且学，莫为师，不用登高向下窥。平源不用金刚钻，剑刃之中错下锥。

向前来，莫人我，山僧有曲无人和。了空无相即法师，不用绫罗将作幡。

可中了，大希奇，大人幽邃不思议。自家坏却真宝藏，终日从人乞布衣。

取境界，妄情生，只如水面一波成。但能当境无情计，还同水面本地平。

应大躯，应小躯，运用只随如意珠。被毛戴角形虽异，能应之心体不殊。

应眼时，若千日，万像不能逃影质。凡夫只是未曾观，那得自轻而退屈。

应耳时，若幽谷，大小音声无不足。什方钟鼓一时鸣，灵光运运常相续。

应意时，绝分别，照烛森罗长不歇。透过山河石壁间，要且照时常寂灭。

境自虚，不须畏，终朝照烛无形对。设使任持浮幻身，运用都无舌身意。
句
虎丘山僧（宋代）

昨夜虎丘山上望，一轮明月照苏州。